
HVEM ER JEG?

*

Jeg har nok alltid hatt en sterk rettferdighetssans, men i oppveksten var den skjult i en introvert og usikker gutt som ikke helt fant plassen sin. Jeg vokste opp i Stavanger som yngstemann i en familie på fire. Vi bodde i en blindgate full av barn, lekeplasser og åpne dører. Det var bare å løpe ut, så var vennene der. Vi spilte fotball, flippet Pokémon-kort og lekte i gatene. Jeg hadde det største Pokémontårnet i gata, og på fotballbanen var jeg blant de første som ble pekt ut når det skulle velges lag. Jeg visste hvordan det føltes å høre til.

Så kom ungdomstiden. Verden ble større, og jeg ble mindre. De andre fant nye venner, fester og fellesskap. Jeg var for sjenert til å følge etter. Etter hvert sluttet invitasjonene å komme. Litt etter litt mistet jeg barndomskompisene mine. De neste årene tilbrakte jeg mye alene på gutterommet med PC-en jeg bygget for konfirmasjonspengene mine. Der begynte jeg å skrive mine første tekster. Som 14-åring var jeg nettredaktør i en IT-nettavis. Det ble starten på journalistkarrieren min.

Jeg gikk på mange måter fra suksess til suksess etter det. Jeg tok bachelor i journalistikk. Nådde målet om å få jobbe som journalist i byens største avis. Jeg fikk kone, barn, hund og familieliv. Jeg begynte å publisere innhold på sosiale medier og fikk raskt en stor følgerskare.

Utad gikk det bra. Innad slet jeg fortsatt med følelsen av ikke å være god nok. Jeg klarte ikke prioritere verken trening, kosthold eller søvn. Jeg slet med rygg og kne og var periodevis en dårlig versjon av meg selv. Jeg drømte om å skrive bok, men noe i meg sa at jeg ikke var flink nok. Jeg – forfatter, liksom? Da jeg traff mentaltrener Tim Rudi Veiteberg, begynte jeg å forstå hvorfor. Den kritiske stemmen i meg kom ikke fra nåtiden, men fra 13-åringen som satt alene på gutterommet og følte seg utenfor.

Da jeg forsto det, løsnet noe i meg. Kreativiteten kom tilbake. Jeg lærte meg å se min egen verdi og prioritere egen helse. Jeg gikk fra å ikke kunne løpe en kilometer uten smerter til å løpe flere ultraløp.

Og rettferdighetssansen begynte virkelig å komme ut av skallet sitt. Jeg skjønte også hvor den kom fra: Jeg visste hvor vondt det er å plutselig stå utenfor. Jeg hadde stått der selv.

Så da min mor i 50-årene skulle søke ny jobb og knapt fikk svar på søknadene sine på grunn av alderen, tente det noe i meg. Hvordan kan vi tillate at dette skjer? Hvorfor er det ikke flere som snakker om aldersdiskriminering?

Jeg skrev et innlegg i sosiale medier om dette. Responsen var enorm. Historiene begynte å strømme inn. Fra unge, eldre, syke, gravide, slitne og utbrente mennesker som alle opplevde ulike sider av det samme systemet. Gjennom en blanding av seriøse tekster og satiriske videoer begynte jeg å dele disse historiene i kanalene mine. Og desto mer jeg delte, desto flere historier fikk jeg tilsendt.

I dag har jeg over 200 000 følgere på tvers av plattformene mine og får tilsendt flere hundre historier fra norske arbeidstakere hver uke. Disse har fått meg til å innse at det finnes mange skyggesider av norsk arbeidsliv som vi snakker altfor lite om. Og alle forteller sine egne versjoner av det jeg selv har kjent på: følelsen av å bli satt utenfor fordi du ikke lenger passer inn.

HVORFOR HAR JEG SKREVET BOKEN?

*

Systematisk ekskludering eller overdrevne enkelthistorier?

Kritikerne mine vil si at jeg bare sitter på løsrevne enkelthistorier. At de er anekdotiske beviser – ikke representative, bare ekstreme tilfeller. Det kan godt hende de har rett. Dette er enkelthistorier.

Det er lett å avfeie enkelthistorier.

«Det er bare ett tilfelle.»

«Det gjelder ikke alle.»

Og det stemmer. Men det er ikke poenget. Poenget er ikke om én historie er representativ. Poenget er hva som skjer når hundrevis av mennesker, som aldri har møtt hverandre, forteller det samme. Da er det ikke lenger en historie. Da er det et mønster. Og mønstre forteller oss noe om systemer.

Hvis vi ikke tåler å høre hvor galt det faktisk kan gå for enkelte, da forstår vi heller aldri helheten. For å forstå makroen må vi først studere mikroen.


Det sies at ethvert system er perfekt designet for å skape akkurat de resultatene det skaper.



Om vi har et arbeidsliv som fører til at noen mennesker diskrimineres, brenner ut, mister helsa eller slutter i yrker de egentlig elsker, da har vi et system som tillater det. Da må vi både tørre å høre historiene og evne å stille spørsmålet: Hva i systemet gjør dette mulig – og hvordan kan vi hindre det?

Noen vil mene at denne boken er negativ. At den bare fokuserer på feil og ikke ser alt som er bra. Men å påpeke problemer er ikke det samme som å være negativ. Det er et forsøk på forbedring. Jeg pleier å kalle disse kritikerne positivister. Dem som mener at hvis vi bare snakker om alt som fungerer, så går resten seg til. Jeg tror ikke på det. Å tie om det som åpenbart er feil, gjør ikke arbeidslivet bedre.

Og ja – vi er heldige. Vi bor i et av verdens rikeste, mest likestilte og tryggeste land. Men når vi bruker det som en hvilepute, mister vi evnen til å forbedre oss. Selv verdens beste system kan ha blindsoner.

Jeg har ikke skrevet denne boken for å svartmale norsk arbeidsliv eller henge ut noen. De fleste som gjør feil i dette systemet, er ikke dårlige mennesker. Det handler oftere om et system som ikke tillater oss å være gode medmennesker.

Denne boken er mitt bidrag til et bedre norsk arbeidsliv. For jeg tror oppriktig at vi kan gjøre det bedre for alle om vi bare tør å snakke om det som skurrer.


“

Slik har jeg jobbet med historiene

I denne boken vil du finne en rekke anonymiserte innsendte historier. Dette er en brøkdel av de mange meldingene jeg har mottatt i mine innbokser på sosiale medier gjennom flere år. Jeg har fått tillatelse fra innsenderne til å dele dem anonymt. I enkelte tilfeller er historiene språklig bearbeidet, forkortet eller endret i detaljer for å beskytte identiteten til de involverte.

Kan jeg vite med sikkerhet at hver enkelt historie er helt sann? Nei. Jeg vet at alle historier har minst to sider. Disse historiene presenterer ikke nødvendigvis den objektive sannhet og er ikke ment å være enkeltstående bevis på problemene som omtales. Historiene som er tatt med i denne boken, er valgt fordi de gjentar seg. Når mange mennesker, som ikke kjenner hverandre, beskriver de samme mekanismene, barrierene og konsekvensene, er det ikke lenger nyansene i hver enkelthistorie som er det mest interessante, men hva de samlet sett sier om systemet.

HVORDAN LESE BOKEN?

*

Norsk arbeidsliv har mange skyggesider. Jeg har derfor vært nødt til å plukke ut dem jeg mener er de ti viktigste. Du kan enten lese dem kronologisk, eller du kan hoppe til det som interesserer deg mest. Alle er fargekodet, så du finner enkelt frem:

Grunnen til at jeg har valgt disse ti, er fordi at jeg oppriktig tror at dersom vi klarer å forstå og løse disse, vil det gi størst effekt for flest mennesker i Norge.

Hver av problemstillingene kunne vært en egen bok. Jeg har derfor verken hatt ambisjon eller mulighet til å dekke alle nyanser og detaljer. Boken er heller ikke ment som en fasit på hva løsningene er. Jeg deler likevel mine forslag til hva jeg tror kunne hjulpet, basert på forskning, egen erfaring og historier fra folket.

Da jeg startet arbeidet med denne boken, trodde jeg at jeg skulle belyse ti løsrevne paradokser i norsk arbeidsliv. Da jeg var ferdig, forsto jeg at de ikke er løsrevne i det hele tatt. De har alle røtter inn i hverandre på et eller annet vis.

Det er denne helheten jeg mener vi har glemt å se etter. Vi leter i overflaten etter enkle løsninger på problemer som i realiteten skapes av systemet vi selv har bygget. Det er som om vi tetter hullene i badekaret, men glemmer å sette i proppen.

Denne boken er et forsøk på å vise nettopp det. Med jevne mellomrom bruker jeg humor – selv rundt alvorlige, tragiske ting. For meg senker humor skuldrene og åpner dører. Det gjør at du og jeg tør å kjenne oss igjen i kjipe situasjoner. Humor er ikke en flukt fra alvoret. Det er en inngang til det.

Jeg setter ting på spissen. Jeg overdriver. Jeg drar det bevisst så langt at det forhåpentlig blir tydelig for deg hvor absurd det egentlig er.

HAR VI IKKE VERDENS BESTE ARBEIDSLIV?

*

Norsk arbeidsliv er verdens beste. Vi sier det ofte. Og det finnes gode grunner til å si det. Vi har høy sysselsetting. Relativt små lønnsforskjeller. Sterke fagforeninger. Arbeidsmiljølover mange land misunner oss. Det er mye som fungerer. Og det er det verdt å verne om. Men det betyr ikke at bildet bare er rosenrødt. Det finnes fortsatt ting som kan bli bedre – og utviklinger som går i helt feil retning. Da kan vi ikke bare gjemme oss bak at flertallet har det fint.

Da arbeidslivet var menneskelig

For å forstå hva som skjer i dag, må vi spole litt tilbake. Etter krigen bygget Norge opp et arbeidsliv som i stor grad handlet om stabilitet. Du fikk jobb, og du ble stort sett værende. Ikke nødvendigvis fordi du elsket jobben din, men fordi det viktigste var trygghet. Tempoet var lavere. Omstillingene kom sjeldnere. Teknologien endret ikke hele bransjer hvert tredje år.

Det betyr ikke at arbeidslivet var idyllisk. Langt derifra. Det var harde tak, sterke hierarkier og langt mindre fokus på arbeidsmiljø enn i dag. Men det fantes også en helt annen type tålmodighet i systemet. Mennesker fikk tid til å lære. Tid til å bli gode. Tid til å finne sin plass. Et godt eksempel på hvor annerledes det var den gangen, er denne historien:

På 1960-tallet var mormor hjemmeværende med sine to barn mens morfar jobbet i Norsk Hydro. De gangene mormor ble syk, sendte Norsk Hydro husmorvikar hjem til dem for å avlaste mormor med matlaging og husarbeid. Mamma sier at hun har så gode minner av maten vikaren laget til dem.



Fullstendig uhørt i dagens moderne samfunn, selvsagt. For på et eller annet punkt skrudde vi kraftig opp både tempo og krav.

De siste tiårene har vært preget av store endringer i arbeidslivet. Globalisering, digitalisering, omorganisering og effektivisering. Alt går fortere. Bedrifter konkurrerer hardere. Marginene er mindre. Derfor må du være effektiv, omstillingsdyktig, lærevillig, samarbeidsorientert, robust, positiv, selvgående og strategisk – helst alt på en og samme gang. Og for mange fungerer det helt fint. De trives med tempoet, liker denne utviklingen og blomstrer i et miljø hvor ting hele tiden skjer.

Men det finnes også en annen side ved denne utviklingen, som vi ikke liker å snakke så mye om. Den handler om mennesker som vil jobbe, men som opplever at dette nye arbeidslivet ikke har plass til dem. Det finnes ikke tid til å lære opp jobbsøkeren som ikke har erfaring. Det finnes ikke budsjett til å si opp selgeren som har trakassert en kollega. Det finnes ikke kapasitet til å føre avvikene som burde vært ført. Små hendelser og vurderinger som ikke virker så dramatiske hver for seg. Men summen av dem begynner å få store konsekvenser for ganske mange mennesker her i landet.

Alle vil inkludere – systemet ekskluderer

Norge har i årevis snakket varmt om inkludering i arbeidslivet. Vi har IA-avtalen (avtale mellom stat, arbeidsgivere og ansatte om et inkluderende arbeidsliv) og politiske mål som de fleste er enige i. Det finnes neppe mange arbeidsgivere som aktivt ønsker å stenge mennesker ute. Likevel skjer det. Nettopp på grunn av alle hensyn som nå må tas rundt produktivitet, tempo, risiko, leveranser og budsjett. Og når slike situasjoner oppstår, ser vi som regel på det som et individuelt problem.


Vedkommende har ikke nok erfaring.

Denne kandidaten vil trenge for mye tilrettelegging.

Vi trenger noen som er stabile, og derfor ikke har en sykdomshistorikk.



Ansvaret flyttes til menneskene – mens vi glemmer å se på systemet som lar dette skje. Det kan være fristende å lese om slike problemer og tenke at dette først og fremst gjelder andre enn deg selv. Noen som er sykere, mer sårbare eller mindre egnet for arbeidslivet enn oss. Det er fristende å lese denne boken og tenke: «Dette gjelder ikke meg.» At dette handler om de unge. De syke. De som «sliter litt mer».

*


Men sannheten er at de fleste av oss bare er én hendelse unna å møte disse mekanismene selv.
Én sykdom.
Én omorganisering.
Én traumatiserende episode på jobb.
Én ny leder.
Én livskrise.
Og plutselig står du også i en situasjon hvor systemet du trodde skulle beskytte deg, ikke helt vet hva det skal gjøre med deg.

Dette er ikke en bok om «dem». Det er en bok om oss.

